Saftas: Só lyk die wenners | Maroela Media
Johan Stemmet vir lewenslange bydrae tot die televisiebedryf. (Foto: Facebook/Saftas)
Die 12de jaarlikse Saftas (Suid-Afrikaanse fliek- en televisietoekennings) is Saterdagaand tydens ŉ glansgeleentheid by die Sun City Superbowl oorhandig.
Die gashere vir die aand was die radioaanbieders Thando Thabethe en Phat Joe.
Die immergewilde Afrikaanse aktrise Jana Cilliers het met die beeldjie vir beste vrouebyspeler in ŉ televisiedrama vir haar rol in kykNET se Die Boekklub 2 huis toe gegaan.
Carine Rous is aangewys as beste aktrise in ŉ komedie vir kykNET se Elke Skewe Pot en die komediant en akteur Schalk Bezuidenhout is gekies as beste mansbyspeler in ŉ komedie vir sy rol as Danny in die kykNET- mokumentêre reeks Hotel.
Die aktrise Crystal-Donna Roberts het met die toekenning vir beste aktrise in ŉ vollengtefliek vir haar rol in Krotoa weggestap.
Die omstrede fliek Inxeba (The Wound) is met drie gesogte beeldjies vereer – beste vollengtefliek, beste regisseur en beste draaiboek.
Die Afrikaanse kykNET-sepie Suidooster is aangewys as die sepie met die beste draaiboek, terwyl Tarryn Lamb ook met ŉ beeldjie vereer is vir beste vrouebyspeler vir haar gasrol as Kim in dié sepie wat in die Kaap afspeel.
Johan Stemmet, wat veral bekend is vir sy aanbieding van die musiekvasvraprogram Noot vir Noot, is saam met die aktrise Thoko Ntshinga met ŉ beeldjie vir lewenslange bydrae tot die televisiebedryf vereer.
Besoek die Saftas se Facebook-blad om te sien wie nog met dié gesogte beeldjies weggestap het.
Jana Cilliers vir Die Boekklub 2. (Foto: Facebook/Saftas)
Carine Rous vir Elke skewe pot. (Foto: Facebook/Saftas)
Schalk Bezuidenhout vir Hotel. (Foto: Facebook/Saftas)
Crystal-Donna Roberts vir Krotoa. (Foto: Facebook/Saftas)
John Trengrove, regisseur van Inxeba (The Wound). (Foto: Facebook/Saftas)
foto's toekennings wenners
Mi · 11 maande gelede
Ek voel Simone moes gewen het vir haar rol as Jony, sy’s fantasties.